bluuebunny/crossref_metadata_2025 huggingface dataset:
Διερεύνηση των αντιλήψεων εκπαιδευτικών Γυμνασίων σε σχέση με την επιμόρφωση στην Ειδική Αγωγή.
Authors: Λαϊνά Μαρία Μελίνα , Παπαδοπούλου Κρυστάλλω
Published: October 2016

 

Περίληψη

Η παρούσα εργασία έχει ως θέμα της την ενίσχυση του προβληματισμού αναφορικά με την επιμόρφωση των εκπαιδευτικών Γυμνασίων σε θέματα Ειδικής Αγωγής και διαφοροποιημένης διδασκαλίας σε τάξεις μικτής δυναμικότητας. Με βάση εμπειρική έρευνα, μέσω ημιδομημένης συνέντευξης εκπαιδευτικών, που εκπονήθηκε στην Περιφέρεια Α΄  Αθήνας, θα παρουσιαστούν τα σχετικά πορίσματα, κατά πόσο η εκπαιδευτική κοινότητα έχει το ανάλογο θεωρητικό υπόβαθρο για την αντιμετώπιση και διαχείριση περιπτώσεων Ειδικής Αγωγής και τις εκπαιδευτικές ανάγκες που πηγάζουν από αυτή την κατάσταση. Στην  παρούσα εργασία ως επεξηγηματική μελέτη περίπτωσης επιλέγεται η ποιοτική έρευνα, γιατί τα εργαλεία της ερευνούν κοινωνικά φαινόμενα (ειδική αγωγή) μέσα στο ακριβές κοινωνικό πλαίσιο (σχολικό περιβάλλον). Τα ευρήματα δείχνουν ότι σε ένα αρκετά υψηλό ποσοστό οι εκπαιδευτικοί δεν έχουν επιμορφωθεί σε θέματα Ειδικής Αγωγής, παρόλα αυτά μέσω προσωπικής ενασχόλησης προσπαθούν να αντιμετωπίσουν τις μεμονωμένες περιπτώσεις στο πλαίσιο της γενικής εκπαίδευσης και αγωγής. Στη συνέχεια ακολουθεί μια κριτική θεώρηση της υπάρχουσας κατάστασης και των ευρημάτων,  ενώ τέλος παρουσιάζονται προτάσεις με στόχο την επαγγελματική ανάπτυξη των εκπαιδευτικών μέσω επιμορφώσεων, εναλλακτικών προγραμμάτων, παροχής παιδαγωγικών τεχνικών, λογισμικού και  εφαρμογής καλών πρακτικών στον τομέα της Ειδικής Αγωγής και εκπαίδευσης, καθώς ο σχεδιασμός και εφαρμογή προγραμμάτων επιμόρφωσης των εκπαιδευτικών αποτελούν σημαντική προϋπόθεση για την παροχή ποιοτικής εκπαίδευσης. 
Απόψεις και συναισθήματα τυπικών μαθητών για την ένταξη μαθητή με αναπηρία
Authors: Λουάρη Μαρίνα
Published: October 2016

Περίληψη
Η τάση που επικρατεί σήμερα στους χώρους της εκπαίδευσης είναι η συνεκπαίδευση των παιδιών,  αναπήρων και μη, στο πλαίσιο της γενικής τάξης. Για να ευοδωθεί ο σκοπός της συνεκπαίδευσης κρίνεται απαραίτητη η προετοιμασία των παιδιών της γενικής τάξης, ώστε να επιτευχθεί η ομαλή ένταξη των μαθητών με ειδικές ανάγκες στις γενικές τάξεις. Συνήθως επικρατούν προκαταλήψεις τις οποίες οι μαθητές φέρνουν από την οικογένειά τους ή το ευρύτερο κοινωνικό περιβάλλον, οι οποίες προκαταλήψεις δεν ανταποκρίνονται με την πραγματικότητα. Η επιτυχής ένταξη των μαθητών με αναπηρία στα γενικά σχολεία εξαρτάται κατά ένα μεγάλο βαθμό  από την αποδοχή των συμμαθητών τους και την μεταξύ τους θετική αλληλεπίδραση.

Για το λόγο αυτό, υλοποιήσαμε ένα πρόγραμμα προετοιμασίας των μαθητών της γενικής τάξης Δημοτικού σχολείου, πριν την ένταξη παιδιού με αναπηρία. Κατόπιν τούτου, διερευνήσαμε περαιτέρω τις απόψεις και τα συναισθήματά τους μέσω συνεντεύξεων στις οποίες συμμετείχαν με τυχαία επιλογή 28 μαθητές. Τα αποτελέσματα συσχετίστηκαν με τα αποτελέσματα του ερωτηματολογίου ώστε να μπορέσουμε πληρέστερα να σκιαγραφήσουμε την προτιθέμενη συμπεριφορά των τυπικών μαθητών στο ενδεχόμενο ένταξης μαθητή με αναπηρία στην τάξη τους.
Δεξιότητες Μελέτης και Προσωπικότητα Προπτυχιακών Φοιτητών ΑΕΙ
Authors: Λουδοβιώτη Αλεξάνδρα
Published: October 2016

Περίληψη
 Η εργασία  μελετά τη σχέση μεταξύ των δεξιοτήτων μελέτης και της προσωπικότητας σε προπτυχιακούς φοιτητές καθώς και την επίδραση των δημογραφικών χαρακτηριστικών (φύλο, ηλικία) και της βαθμολογίας στις υπό μελέτη μεταβλητές. Στην έρευνα συμμετείχαν 278 φοιτητές του Παιδαγωγικού Τμήματος Δημοτικής Εκπαίδευσης του Δημοκρίτειου Πανεπιστημίου Θράκης.

Για τη συλλογή των δεδομένων χρησιμοποιήθηκε ερωτηματολόγιο αυτό-αναφοράς το οποίο συμπλήρωσαν οι φοιτητές και περιλάμβανε τρία μέρη: το πρώτο μέρος αποτελούνταν από ερωτήσεις για τα δημογραφικά χαρακτηριστικά, το έτος και το εξάμηνο φοίτησης καθώς και τον κατά προσέγγιση μέσο όρο της συνολικής βαθμολογίας του φοιτητή, το δεύτερο μέρος αποτελούνταν από το Ερωτηματολόγιο Στρατηγικών Μάθησης και Μελέτης, και τέλος, το τρίτο μέρος το οποίο αποτελούνταν από το ΝΕΟ Ερωτηματολόγιο των Πέντε Παραγόντων (Panayiotou, Kokkinos, & Spanoudis, 2004).

Από την ανάλυση των δεδομένων προέκυψε ότι το φύλο των φοιτητών διαφοροποιεί στατιστικά σημαντικά τις περισσότερες διαστάσεις των δεξιοτήτων μελέτης και των χαρακτηριστικών της προσωπικότητας υπέρ των γυναικών. Η ηλικία και η βαθμολογία των φοιτητών διαφοροποιεί επίσης στατιστικά σημαντικά ορισμένες διαστάσεις από τις δεξιότητες μελέτης και χαρακτηριστικών της προσωπικότητας. Επίσης, βρέθηκαν στατιστικά σημαντικές ενδοσυνάφειες ανάμεσα στις διαστάσεις των δεξιοτήτων μελέτης, καθώς και ανάμεσα στις διαστάσεις των χαρακτηριστικών της προσωπικότητας. Τέλος, βρέθηκε ότι η χρήση στρατηγικών μάθησης και μελέτης συσχετίζεται στατιστικά σημαντικά με τους πέντε παράγοντες της προσωπικότητας κυρίως με χαλαρές θετικές συσχετίσεις.
Η αναγνώριση των συναισθημάτων και το συναίσθημα στη σχολική τάξη σε σχέση με τους στόχους επίτευξης, την αντίληψη της αυτοαποτελεσματικότητας και τους βαθμούς των μαθητών: Μελέτη σε μαθητές Β/θμιας Εκπ/σης
Authors: Βάσιου Αικατερίνη
Published: October 2016

Πρόσφατες προσεγγίσεις για τα κίνητρα μάθησης περιλαμβάνουν συναισθηματικούς παράγοντες, συναισθήματα και διαθέσεις (Linnenbrink & Pintrich, 2002· Pekrun, Goetz, Titz, & Perry, 2002). Η παρούσα μελέτη εξέτασε την αναγνώριση των συναισθημάτων των άλλων και το συναίσθημα στη σχολική τάξη σε σχέση με τους στόχους επίτευξης, την αντίληψη της αυτοαποτελεσματικότητας και τους βαθμούς των μαθητών. Στην έρευνα συμμετείχαν 949 μαθητές Β/θμιας Εκπ/σης, που συμπλήρωσαν τεστ μέτρησης της αναγνώρισης των συναισθημάτων των άλλων (Vasiou, Mouratidis, Andreou, & Kafetsios, 2014), καθώς και τις κλίμακες των θετικών και αρνητικών συναισθημάτων (PANAS, Sideridis, 2005), του προσανατολισμού των στόχων επίτευξης (PALS, Midgley, et al., 1997), της αντίληψης της αυτοαποτελεσματικότητας και του άγχους εξέτασης (MSLQ, Pintrich et al., 1991). Τα αποτελέσματα έδειξαν θετική συσχέτιση μεταξύ της αναγνώρισης των συναισθημάτων των άλλων και του θετικού συναισθήματος  των μαθητών με τον προσανατολισμό τους στη μάθηση και την αντίληψη της αυτοαποτελεσματικότητάς τους. Τα ευρήματα έχουν σημαντικές εφαρμογές στο σχολικό πλαίσιο και εφιστούν την προσοχή στο ρόλο των συναισθηματικών ικανοτήτων και του συναισθήματος των μαθητών κατά τη μελέτη των κινήτρων και της επίδοσής τους.
H αξιοποίηση της αφήγησης και της δημιουργία ιστοριών στην τάξη- Διδακτική παρέμβαση σε μαθητή με Διάχυτη Αναπτυξιακή Διαταραχή.
Authors: Καλύβεζα Σταματίνα
Published: October 2016

Σε αυτό το άρθρο, παρουσιάζεται η αξιοποίηση της αφήγησης και της δημιουργίας ιστοριών στην τάξη, για την αντιμετώπιση σύνθετων συναισθηματικών και κοινωνικών δυσκολιών των μαθητών. Αναλύεται η θεραπευτική αξία των ιστοριών ως μέσο παρέμβασης στην τάξη, το πλαίσιο και τα βήματα που ο εκπαιδευτικός μπορεί να ακολουθήσει ανάλογα με τις ανάγκες των μαθητών του και με τον επιδιωκόμενο κάθε φορά στόχο, τόσο με την αφήγηση όσο και με την δημιουργία ιστοριών. Παρουσιάζονται επίσης, τα θετικά  αποτελέσματα και κάποια πιθανά θέματα-παγίδες τα οποία ο εκπαιδευτικός χρειάζεται να αποφύγει κατά τη διάρκεια της παρέμβασης. Ακολουθεί ένα παράδειγμα διδακτικής παρέμβασης σε μαθητή της Α΄ Γυμνασίου με διάχυτη αναπτυξιακή διαταραχή.
Νέες προοπτικές στο χώρο της ειδικής Αγωγής και Εκπαίδευσης: Σχεδιασμός και ανάπτυξη προσβάσιμου εκπαιδευτικού υλικού για μαθητές με αναπηρία και /ή ειδικές εκπαιδευτικές ανάγκες
Authors: Κουρμπέτης Βασίλης , Γελαστοπούλου Μαρία , Μπομπαρίδου Χρυσή
Published: October 2016

Στο πλαίσιο υλοποίησης της σύμβασης του ΟΗΕ για τα δικαιώματα των ατόμων με αναπηρία, το Ινστιτούτο Εκπαιδευτικής Πολιτικής προέβη στο σχεδιασμό και στην ανάπτυξη εκπαιδευτικού υλικού και λογισμικού προσβάσιμου από μαθητές με αναπηρία ακολουθώντας τις αρχές του καθολικού σχεδιασμού (UDL) και της διαφοροποιημένης παιδαγωγικής προσέγγισης και αξιοποιώντας τις Τεχνολογίες Πληροφοριών και Επικοινωνίας. Η παρούσα εργασία στοχεύει στην παρουσίαση αυτού του έργου καθώς και των τρόπων παιδαγωγικής αξιοποίησής του. Με το νέο προσβάσιμο εκπαιδευτικό υλικό το περιεχόμενο των σχολικών εγχειριδίων παρουσιάζεται με εναλλακτικούς τρόπους, ώστε να γίνεται κατανοητό από το μαθητή. Επιπλέον, διασφαλίζεται η παροχή υποστηρικτικών εκπαιδευτικών και τεχνολογικών υπηρεσιών και μέσων που απαιτούνται. Η καινοτόμος αυτή δράση προσαρμογής και ψηφιοποίησης των σχολικών εγχειριδίων καλύπτει τις ανάγκες του συνόλου των μαθητών της χώρας, αυξάνει τις ευκαιρίες συμμετοχής των μαθητών και πρόσβασης στο Α.Π.Σ, δημιουργώντας ίσες ευκαιρίες μάθησης για όλους τους μαθητές. Εν κατακλείδι, η ανάπτυξη του προσβάσιμου εκπαιδευτικού υλικού συμβάλλει στην εφαρμογή ενταξιακών εκπαιδευτικών πρακτικών και κατά επέκταση στη βελτίωση της ποιότητας της παρεχόμενης εκπαίδευση.
Παιδικό τραύμα και επιδράσεις στην εμφάνιση άγχους κατά την ενήλικη ζωή
Authors: Αντωνοπούλου Ζωή , Τζινιέρη - Κοκκώση Μαρία , Συνοδινού Κλαίρη
Published: October 2016

Η παρουσίαση αναφέρεται σε ευρήματα έρευνας που πραγματοποιήθηκε στο πλαίσιο εκπόνησης διδακτορικής διατριβής. Σκοπός της έρευνας ήταν να μελετηθεί η ύπαρξη παιδικού τραύματος και η επίδραση που αυτό έχει στην εμφάνιση άγχους κατά την ενήλικη ζωή. Το δείγμα της έρευνας αποτέλεσαν 600 προπτυχιακοί και μεταπτυχιακοί φοιτητές του Πανεπιστημίου Αθηνών και του Παντείου Πανεπιστημίου.  Ως τραυματική μπορεί να οριστεί μία εμπειρία που υπερβαίνει τις δυνατότητες του ατόμου να την αντιμετωπίσει, οδηγώντας το έτσι σε αισθήματα μειονεξίας, ανεπάρκειας και απελπισίας. Η τραυματική εμπειρία που λαμβάνει χώρα κατά την παιδική ηλικία είναι ακόμα περισσότερο επιβλαβής, καθώς κατά την παιδική ηλικία, το άτομο δεν έχει ακόμα διαμορφώσει πλήρως τις άμυνές του και αυτό το καθιστά ακόμη πιο ευάλωτο. Το άγχος είναι η κατάσταση που επέρχεται τόσο στο σώμα όσο και στον ψυχισμό του ατόμου όταν αυτό έρχεται σε κατάσταση απειλής ή κινδύνου. Σε ένα ορισμένο βαθμό το άγχος  είναι αναγκαίο για την επιβίωση, καθώς κινητοποιεί το ένστικτο της πάλης ή της φυγής (‘fight or flight’), μπορεί όμως να οδηγήσει και σε πλήρη αποδιοργάνωση. Έχουν αναφερθεί δύο είδη άγχους, το καταστασιακό (‘state’) και το δομικό (‘trait’), που αναφέρονται στο άγχος ως αποτέλεσμα μίας στρεσογόνου κατάστασης ή ως  δομικού στοιχείου του χαρακτήρα αντίστοιχα. Τα ευρήματα της έρευνας δείχνουν αξιοσημείωτη σχέση μεταξύ πρώιμου τραύματος και της ύπαρξης άγχους και των δύο τύπων, ειδικότερα μάλιστα του δομικού.
Η κοινωνική υποστήριξη των ατόμων με ειδικές ανάγκες και τα αποτελέσματα της : Παραδείγματα ευρωπαϊκών χωρών
Authors: Δούρου Παναγιώτα
Published: October 2016

Εισαγωγή

 

Στις ευρωπαϊκές χώρες αναγνωρίζεται αφενός η αναγκαιότητα στήριξης των ατόμων με αναπηρία από την τοπική κοινωνία και αφετέρου η σπουδαιότητα της συνεργασίας μεταξύ των σωματείων και των συλλόγων των ατόμων με διαφόρων ειδών μειονεξίες με τους τοπικούς φορείς. Τα άτομα με αναπηρίες θεωρούνται από την Ευρωπαϊκή Ένωση ως ισάξια μέλη της κοινότητας, δραστηριοποιούνται ενεργά και επηρεάζουν με τη συμμετοχή και τις αποφάσεις τους τα κοινωνικά δρώμενα.

 

Σκοπός

 

Σκοπό της παρούσας εργασίας αποτελεί η διερεύνηση των φορέων και του είδους της κοινωνικής προστασίας που παρέχεται στα άτομα με ειδικές ανάγκες στις τοπικές κοινωνίες του Βελγίου, της Γερμανίας, του Ηνωμένου Βασιλείου, της Ιταλίας, της Σουηδίας, των Κάτω Χώρες και της Γαλλίας καθώς και του βαθμού δραστηριοποίησης των πολιτών με μειονεξίες στα τοπικά θέματα.

 

Αποτελέσματα

 

Στις περισσότερες χώρες η άσκηση κοινωνικής πολιτικής από τις τοπικές κοινωνίες, επικεντρώνεται στην χορήγηση οικονομικού βοηθήματος, στη διευκόλυνση των μετακινήσεων και στην αντιπροσώπευση των ατόμων με ειδικές ανάγκες στα τοπικά συμβούλια. Συνεπώς, η ανάγκη επέκτασης της δράσης τους και σε άλλους ζωτικούς τομείς κρίνεται επιτακτική.

 

 
Η Θέση του Στρατηγικού και Λειτουργικού Προγραμματισμού στην Εκπαίδευση
Authors: Βεργιοπούλου Αθηνά
Published: October 2016

Στην παρούσα εργασία γίνεται προσπάθεια να καταδειχθεί η θέση της διαδικασίας του προγραμματισμού στην εκπαίδευση, τόσο του στρατηγικού όσο και του λειτουργικού, στα πλαίσια του ευρύτερου σχεδιασμού-προγραμματισμού στο ελληνικό εκπαιδευτικό σύστημα.

Καταγράφονται στοιχεία που αφορούν στον τρόπο με τον οποίο μπορεί να εφαρμοστεί ο προγραμματισμός στην εκπαίδευση και υπό ποιες προϋποθέσεις μπορεί να λειτουργήσει ο στρατηγικός προγραμματισμός. Τονίζουμε τη σημασία που έχει ο προγραμματισμός για τη διοίκηση και αναφερόμαστε στη διαδικασία αυτού, στους παράγοντες που τον επηρεάζουν και στις προϋποθέσεις υπό τις οποίες είναι παραγωγικός, προσδιορίζοντας και τα κριτήρια που καθορίζουν τον τύπο των διαφόρων προγραμμάτων. Στη συνέχεια, εντάσσουμε το σχεδιασμό-προγραμματισμό ως διοικητική λειτουργία σε κάθε επίπεδο του ελληνικού εκπαιδευτικού συστήματος, αφού κάνουμε μια σύντομη ιστορική αναδρομή διαμόρφωσης του χαρακτήρα αυτού, και εστιάζουμε στη θέση που έχει ο προγραμματισμός στην εκπαίδευση για να αναδείξουμε το πώς προσδιορίζεται και οριοθετείται ο στρατηγικός και λειτουργικός προγραμματισμός στο σχολικό περιβάλλον.

Ο σχεδιασμός-προγραμματισμός στην εκπαίδευση αναφέρεται στον καθορισμό της εκπαιδευτικής πολιτικής, ως μέρος της γενικότερης πολιτικής του κράτους, στον καθορισμό των αντικειμενικών σκοπών της εκπαίδευσης, ως προς τον τρόπο και τα μέσα με τα οποία θα επιτευχθούν αυτοί, και τον καθορισμό των διαφόρων δράσεων που πρέπει να υλοποιηθούν για να επιτευχθούν οι στόχοι. Στο σημείο αυτό, αναφερόμαστε στις διαδικασίες του στρατηγικού και λειτουργικού προγραμματισμού και στο πώς μπορούν αυτές να λειτουργήσουν ως άξονες εσωτερικής εκπαιδευτικής πολιτικής, καθώς και υπό ποιες προϋποθέσεις μπορεί να εφαρμοστεί ο στρατηγικός προγραμματισμός στη σχολική μονάδα.
Προγράμματα πρόληψης σχολικού εκφοβισμού (Bullying)
Authors: Βλάσση Σταυρούλα , Μπέκα Κωνσταντίνα
Published: October 2016

Τα τελευταία χρόνια παρατηρείται διεθνώς αυξημένο ερευνητικό ενδιαφέρον για το φαινόμενο του σχολικού εκφοβισμού που στην Αγγλόφωνη βιβλιογραφία αναφέρεται ως bullying. Όπως κάθε κοινωνικό φαινόμενο, έτσι και ο σχολικός εκφοβισμός μεταβάλλεται κατά τη διάρκεια του χρόνου και διαμορφώνεται σύμφωνα με τα δικά του ιδιαίτερα χαρακτηριστικά ( ποιοτικά και ποσοτικά ), τη συχνότητα, την ένταση και τις μορφές με τις οποίες εμφανίζεται. Στα πλαίσια της πρόληψης έχουν εφαρμοστεί προγράμματα για την καταπολέμηση του εκφοβισμού τα οποία δίνουν μία ομοιόμορφη εκπαιδευτική πολιτική για το πρόβλημα και τις διάφορες μορφές του με στόχο την αλλαγή κλίματος του σχολείου μέσω της Κοινωνικό-Οικολογικής προσέγγισης. Μίας ολιστικής  προσέγγισης η οποία δρα σε πολλαπλά επίπεδα και οι παρεμβάσεις της αφορούν το σχολικό σύστημα, την οικογενειακή δομή και την τοπική κοινότητα.
Δυσκολίες μάθησης : θεωρητική προσέγγιση και εκπαιδευτική παρέμβαση . μελέτη περίπτωσης σε σχολική μονάδα πρωτοβάθμιας εκπαίδευσης.
Authors: Βόμβα Βαρβάρα , Σάλμοντ Ελευθερία
Published: October 2016

Οι μαθησιακές δυσκολίες είναι ένα σύνολο δυσκολιών που δυσχεραίνουν τη διαδικασία της μάθησης και την ομαλή κοινωνική προσαρμογή των μαθητών. Αποτελούν μια ιδιαίτερα ανομοιογενή ομάδα και συχνά παρουσιάζονται σε ήπια μορφή, ενώ άλλοτε αργούν να εντοπιστούν και οδηγούν σε σχολική αποτυχία. Στόχος της εργασίας είναι η θεωρητική μελέτη των δυσκολιών μάθησης με σκοπό τη δημιουργία ενός εξατομικευμένου προγράμματος παρέμβασης. Η παρούσα εργασία παρουσιάζει μία μελέτη περίπτωσης, με έρευνα και πρακτική εφαρμογή, σε  μαθητή τετάρτης τάξης δημοτικού κατά το σχολικό έτος 2013-2014. Η μελέτη περιλαμβάνει τη χρήση της μεθόδου της παρατήρησης, της ημιδομημένης συνέντευξης και την εφαρμογή του Αθηνά – Τεστ. Στόχος είναι η επίτευξη της ανάπτυξης συγκεκριμένων δεξιοτήτων του μαθητή όπως η ανάπτυξη των κοινωνικών του δεξιοτήτων. Για να επιτευχθεί ο παραπάνω στόχος χρησιμοποιήθηκε  ποικιλία διδακτικών μεθόδων και βιωματικών παιχνιδιών που ανταποκρίνονταν στις ιδιαίτερες ικανότητες και ανάγκες του μαθητή. Οδηγηθήκαμε στην εξαγωγή γόνιμων συμπερασμάτων σχετικά με το είδος διδακτικής προσέγγισης το οποίο μπορεί να βοηθήσει  την ένταξη  μαθητή με μαθησιακές δυσκολίες μέσα στη σχολική τάξη, τις  τεχνικές που μπορούν να εφαρμοστούν , τις αντιδράσεις των άλλων μαθητών απέναντι στο μαθητή με μαθησιακές δυσκολίες και τον τρόπο διαχείρισης των προβλημάτων που προκύπτουν από τον εκπαιδευτικό και το οικογενειακό περιβάλλον του μαθητή.
Παρουσία, εξέλιξη και προοπτική της Εσπερινής Εκπαίδευσης στην Μεταπολιτευτική Ελλάδα
Authors: Γαλίτης Παντελής
Published: October 2016

Η Εσπερινή Εκπαίδευση αποτελεί εκπαιδευτικό θεσμό με συγκεκριμένο κοινωνικό ρόλο: την προσφορά εκπαιδευτικών ευκαιριών σε άτομα που δεν έχουν την δυνατότητα ή την ευκαιρία να σπουδάσουν στην ημερήσια εκπαίδευση. Αν και η στήριξη της Πολιτείας στην μορφή αυτή δευτεροβάθμιας υποχρεωτικής και μεταϋποχρεωτικής εκπαίδευσης δεν χαρακτηρίστηκε μέχρι σήμερα από σταθερότητα και συνέπεια στην ισότιμη παροχή εκπαιδευτικών ευκαιριών, συγκριτικά με τους μαθητές των ημερήσιων σχολείων, τα εσπερινά σχολεία στην Ελλάδα συνεχίζουν να αποτελούν αδήριτη αναγκαιότητα και εκπαιδευτική όαση για μεγάλο αριθμό πολιτών.

Η εργασία αυτή θα επιχειρήσει να παρουσιάσει την εικόνα της εσπερινής εκπαίδευσης στην χώρα μας από την μεταπολίτευση μέχρι σήμερα, εικόνα όπως αυτή σκιαγραφείται από τα αριθμητικά δεδομένα των εσπερινών σχολικών μονάδων και του μαθητικού τους δυναμικού, καθώς και από το σχετικό νομοθετικό πλαίσιο που διέπει την λειτουργία της.

Φιλοδοξία της εργασίας αυτής είναι να αναδείξει την σημαντικότητα του κοινωνικού και εκπαιδευτικού ρόλου των εσπερινών σχολικών μονάδων, καθώς και την αναγκαιότητα συνεπούς και σταθερής στήριξής τους από την Πολιτεία, στην κατεύθυνση της προσφοράς ίσων εκπαιδευτικών ευκαιριών.
Διερεύνηση των Γλωσσικών Επιδόσεων των μαθητών με σύνδρομο Down
Authors: Γεωργαλά Μαρία - Γαρυφαλιά , Χαριτάκη Γαρυφαλιά
Published: October 2016

Τα άτομα με σύνδρομο Down έχουν χαρακτηριστεί ως μία ξεχωριστή υποομάδα που παρουσιάζουν ειδικό αναπτυξιακό προφίλ, σε γλωσσικό και γνωστικό επίπεδο και αυτό οφείλεται στην οργανικότητα, η οποία επηρεάζει την νευροφυσιολογία του εγκεφάλου τους (Rondal & Comblain, 2002). Όπως αναφέρει ο Chapman (2006), στην γλωσσική ανάπτυξη των παιδιών με σύνδρομο Down παρατηρείται ένα μειονέκτημα σχετικά με την προφορική έκφραση του λόγου. Σκοπός της παρούσας έρευνας είναι να διερευνηθούν οι γλωσσικές επιδόσεις (ανάγνωση και γραφή) μαθητών με σύνδρομο Down, μέσης νοητικής αναπηρίας (IQ:40-55), που φοιτούν σε Ειδικά Δημοτικά της Αττικής. Στην παρούσα έρευνα χρησιμοποιείται τόσο η ποσοτική, όσο και η ποιοτική μεθοδολογία έρευνας. Πιο συγκεκριμένα, έγινε συνδυασμός της μη-δομημένης παρατήρησης 5 μαθητών από το σύνολο του δείγματος και της χρήσης ερωτηματολογίου στους εκπαιδευτικούς των 22 μαθητών που συμμετείχαν στην έρευνα. Ο συνδυασμός και των δύο μεθόδων έγινε ώστε να ερευνηθεί πολύπλευρα το θέμα. Τα αποτελέσματα που προέκυψαν μέσω του ερωτηματολογίου και της παρατήρησης φανερώνουν την ικανότητα των παιδιών με σύνδρομο Down να κατακτήσουν στοιχειώδεις δεξιότητες γραφής και ανάγνωσης, αντιμετωπίζοντας ωστόσο αρκετές δυσκολίες. Δεν αναδεικνύεται συσχέτιση των γλωσσικών τους επιδόσεων με το φύλλο, ενώ υπάρχει θετική στατιστική συσχέτιση των γλωσσικών επιδόσεων με την χρονολογική και νοητική ηλικία τους. Οι δεξιότητες γραφής και ανάγνωσης είναι στενά συνδεδεμένες μεταξύ τους. Η ανάπτυξη της μιας επηρεάζει την ανάπτυξη της άλλης και καθορίζει την γενικότερη έκφραση αλλά και γνωστική ανάπτυξη του παιδιού με σύνδρομο Down.
Συμβουλευτική γονέων παιδιών με Μαθησιακές Δυσκολίες. Μελέτη περίπτωσης σε Σχολική Μονάδα της Α/βάθμιας Εκπαίδευσης
Authors: Γκιόκα Αναστασία , Σάλμοντ Ελευθερία
Published: October 2016

Η συνεργασία του σχολείου με τις οικογένειες είναι ζωτικής σημασίας στην εκπαίδευση παιδιών με μαθησιακές δυσκολίες. Οι δύο θεσμοί οφείλουν να βρεθούν σε δημιουργική αλληλεπίδραση, ώστε να είναι η συνεργασία τους αποτελεσματική για την κοινωνικοποίηση του παιδιού. Ωστόσο ποικίλα εμπόδια μπορούν να προέλθουν από όλα τα εμπλεκόμενα μέρη που οφείλονται στις διαφορετικές στάσεις και προσδοκίες και στα κοινωνικά πρότυπα που προβάλουν οι δύο φορείς. Η εμπειρία στην  Ελλάδα δείχνει ότι η συνεργασία μεταξύ σχολείου και οικογένειας δεν έχει αναπτυχθεί επαρκώς. Ένας από τους λόγους είναι και ο τρόπος που αυτή γίνεται. Προκύπτει ως αναγκαιότητα η κατάρτιση των εκπαιδευτικών με επιστημονική γνώση και διαμορφωμένη προσωπική θεωρία, με εκπαιδευτικές αρχές και πρακτικές που προσδιορίζουν την εκπαιδευτική πράξη. Σκοπός αυτής της εργασίας είναι να μελετήσει το πλαίσιο συνεργασίας-στήριξης από τον εκπαιδευτικό, γονέων παιδιού με Μαθησιακές Δυσκολίες. Η βασική υπόθεση διερευνά τη συμβολή της  Συμβουλευτικής Γονέων στην υποστήριξη του μαθητή στο μάθημα της Γλώσσας. Η έρευνα διεξάγεται στο πεδίο της Συμβουλευτικής Γονέων και η μεθοδολογία μας βασίζεται στη μελέτη περίπτωσης μαθητή της Ε΄ Δημοτικού και στη διερεύνηση εφαρμογής προγράμματος Συμβουλευτικής με έμφαση το μάθημα της Γλώσσας. Με βάση τον παραπάνω προβληματισμό στα αποτελέσματα σημειώσαμε ότι η ποιοτική συνεργασία σχολείου και οικογένειας υποστηρίζει το μαθητή στην προσπάθειά του αυτή στο δημοτικό σχολείο.
Μαθησιακές Δυσκολίες και Σχολικός Εκφοβισμός
Authors: Γκουγκούμη Μαρία , Λάου Αύρα
Published: October 2016

Το φαινόμενο του εκφοβισμού παιδιών και εφήβων από συμμαθητές τους είναι τόσο παλιό όσο και η διαδικασία της σχολικής μάθησης. Είναι δε τόσο συνηθισμένο, ώστε πολλοί γονείς αλλά και δάσκαλοι θεωρούν αυτού του είδους τη συμπεριφορά και εμπειρία εκ των ουκ άνευ της ενσωμάτωσης του παιδιού στην κοινότητα των συνομηλίκων του.

Σχολικός εκφοβισμός θεωρείται η συνειδητά επαναλαμβανόμενη βίαιη συμπεριφορά, μεγάλου ή/και δυνατού μαθητή ή ομάδας μαθητών προς ένα μικρότερο και αδύναμο (νοητικά, με χαμηλή αυτοεκτίμηση, με αναπηρίες, παιδιά από μειονότητες, διαφορετικής φυλής, χρώματος, θρησκείας), ο οποίος δεν μπορεί να προστατεύσει τον εαυτό του, με σκοπό να τον βλάψει.

Παρά την απότομη αύξηση του ενδιαφέροντος για τον εκφοβισμό κατά τα τελευταία χρόνια, μεγάλο μέρος της έρευνας έχει επικεντρωθεί στις πολλαπλές όψεις και χαρακτηριστικά του μεταξύ των μαθητών χωρίς ειδικές ανάγκες, ενώ λίγα είναι γνωστά σχετικά με την επίπτωση και τις διαστάσεις του στον πληθυσμό των μαθητών που παρακολουθούν συνεδρίες ειδικής διαπαιδαγώγησης. Σκοπός της παρούσας έρευνας είναι να μελετήσει το σχολικό εκφοβισμό σε μαθητές με μαθησιακές δυσκολίες που παρακολουθούν συνεδρίες ειδικής διαπαιδαγώγησης και φοιτούν σε τμήμα ένταξης στο σχολείο.

Το δείγμα περιλαμβάνει 79 μαθητές που φοιτούν στις τάξεις Δ’ Δημοτικού έως Γ΄ Γυμνασίου, οι οποίοι συμπλήρωσαν το Ερωτηματολόγιο Βιωμάτων με τους Συνομήλικους.

Από την ανάλυση των δεδομένων της παραπάνω εργασίας προκύπτει ότι οι συμμετέχοντες έχουν ομογενοποιηθεί στο σχολικό πληθυσμό και δεν παρατηρούνται περιστατικά εκφοβισμού ή θυματοποιήσης.
Μουσικός κώδικας για άτομα με πρόβλημα όρασης και σύγχρονα μέσα πρόσβασης τους στη μουσική.
Authors: Καλιατζιά Ιουλία
Published: October 2016

Η μουσική αποτελεί απαραίτητο δομικό στοιχείο τόσο της γενικής, όσο και της ειδικής αγωγής και εκπαίδευσης. Για το λόγο αυτό, τα άτομα με αναπηρία πρέπει να έχουν ίδιες ευκαιρίες με όλους τους υπόλοιπους να μάθουν να διαβάζουν, να παίζουν και να δημιουργούν μουσική.

 Η παρούσα εισήγηση πραγματεύεται και αναλύει τις δυσκολίες που καλούνται να αντιμετωπίσουν οι μουσικοί με πρόβλημα όρασης, ενώ ταυτόχρονα παρατίθενται και κάποιες λύσεις για τα προβλήματα αυτά. Παράλληλα, περιγράφεται λεπτομερώς ο μουσικός κώδικας σε μπράιγ με όλες τις ιδιαιτερότητές του.

 Ακόμη, γίνεται παρουσίαση ορισμένων τεχνολογικών μέσων προσβάσιμων από άτομα με πρόβλημα όρασης, τα οποία διευκολύνουν την πρόσβασή τους σε μουσικό υλικό (παρτιτούρες), ενισχύουν την αυτονομία των τυφλών μουσικών σε ποικίλες καταστάσεις και γενικότερα δίνουν λύσεις σε πολλά από τα προβλήματα που οι μουσικοί με πρόβλημα όρασης καλούνται να αντιμετωπίσουν.

 Τέλος, παρατίθενται τα συμπεράσματα που προέκυψαν από την επεξεργασία του θέματος και προτείνονται ορισμένες λύσεις.

 

 
Απόψεις των εκπαιδευτικών Πρωτοβάθμιας Εκπαίδευσης για τον ιστορικό εγγραμματισμό, στο πλαίσιο ερευνητικού προγράμματος.
Authors: Δακοπούλου Αθανασία , Καυκά Δήμητρα , Μανιάτη Έλενα
Published: October 2016

Ο διάλογος που αναπτύσσεται τα τελευταία χρόνια για τον ιστορικό εγγραμματισμό εστιάζει, αφ’ ενός στην ανανέωση της ιστορικής εκπαίδευσης και στην ανάπτυξη της διδακτικής της Ιστορίας και αφ’ ετέρου στον γενικότερο προβληματισμό περί εγγραμματισμού. Στην παρούσα εισήγηση παρουσιάζονται τα αποτελέσματα έρευνας, η οποία διεξήχθη σε τρεις Περιφέρειες Πρωτοβάθμιας Εκπαίδευσης του νομού Αττικής, στο πλαίσιο ερευνητικού – επιμορφωτικού προγράμματος με θέμα Ιστορικός Εγγραμματισμός και Εκπαίδευση Εκπαιδευτικών Πρωτοβάθμιας Εκπαίδευσης, για το σχολικό έτος 2014-2015, σε συνεργασία με το Τμήμα ΜΙΘΕ του Πανεπιστημίου Αθηνών. Στόχος της έρευνας ήταν να αναδείξει στάσεις και απόψεις των εκπαιδευτικών για το μάθημα της Ιστορίας με ερωτηματολόγια και στοχευμένες ομάδες εργασίας (focus groups). Πεδίο αναφοράς υπήρξε  το επιστημολογικό περιβάλλον της σχολικής Ιστορίας, με επιμέρους ζητήματα τις παιδαγωγικές και διδακτικές μετατοπίσεις. Η δημοσιοποίηση των ευρημάτων της έρευνας φιλοδοξεί να συμβάλει στην ανάπτυξη της ιστορικής σκέψης και της ιστορικής συνείδησης των παιδιών, στο πλαίσιο του ιστορικού εγγραμματισμού, με όρους σύγχρονης διδακτικής μεθοδολογίας και παιδαγωγικής.
Εκπαίδευση Χαρισματικών μαθητών
Authors: Λιάσκα Ευφροσύνη
Published: October 2016

Η έρευνα αφορά τον τρόπο εκπαίδευσης των χαρισματικών μαθητών στο σχολείο.

Σκοπός της έρευνας είναι ο εντοπισμός των χαρισματικών μαθητών σε μικρή ηλικία, ώστε να υπάρχουν έγκαιρες παρεμβάσεις ,προκειμένου να έχουν ίσες ευκαιρίες στην εκπαίδευση και η αναζήτηση διεθνών εκπαιδευτικών πρακτικών στήριξης και τρόπων ανάδειξής τους μέσω εκπαιδευτικών ευκαιριών.

Αρκετοί χαρισματικοί μαθητές εξαιτίας της μη σωστής προσέγγισής τους μπορεί να αποκτήσουν αρνητική στάση απέναντι στο σχολείο ή μπορεί να υιοθετήσουν αρνητικές συμπεριφορές όπως: υπεροψία , μη ένταξη στις ομάδες των συνομηλίκων τους , υποεπίδοση , υπερκινητικότητα , διάσπαση προσοχής.

Το σχολείο μπορεί να σταθεί δίπλα στους μαθητές αυτούς και η διαφοροποιημένη διδασκαλία αποτελεί το σημαντικότερο βήμα στην προώθηση τους για ενασχόληση με τα ενδιαφέροντά τους ,στην κοινωνικοσυναισθηματική τους ανάπτυξη, αλλά και στην αξιοποίηση των ικανοτήτων τους.

Το σχολείο αν και είναι προσανατολισμένο στο μέσο όρο των μαθητών μπορεί να στηρίξει τους χαρισματικούς μαθητές , μέσω της διαφοροποιημένης διδασκαλίας , της χρήσης των νέων τεχνολογιών και τη διαμόρφωση ομάδων εργασίας ,να αναπτύξουν τη δημιουργική και κριτική τους σκέψη και να τους εντάξουν στη σχολική κοινότητα.

 

 
Διδάσκοντας τους χαρισματικούς και ταλαντούχους μαθητές μέσω εξ αποστάσεως εκπαίδευσης
Authors: Κολέσια Χρυσούλα
Published: October 2016

Η συμπληρωματική εξ αποστάσεως εκπαίδευση δίνει τη δυνατότητα στους χαρισματικούς και ταλαντούχους μαθητές να καλύψουν μαθησιακές ανάγκες τις οποίες δεν καλύπτει το συμβατικό εκπαιδευτικό σύστημα. Στην εποχή των Τεχνολογιών της Πληροφορίας και Επικοινωνίας (ΤΠΕ) η δυνατότητα αυτή παρέχεται με εργαλεία τα οποία είναι διαθέσιμα στο διαδίκτυο και μπορούν με μεγάλη ευκολία να αξιοποιηθούν στην εκπαιδευτική διαδικασία. Ένα από αυτά είναι το wiki, το οποίο φιλοδοξούμε να αποτελέσει ένα χρήσιμο εργαλείο για τους εκπαιδευτικούς που στο μέλλον θα επιχειρήσουν να το χρησιμοποιήσουν είτε στα πλαίσια καινοτόμων εφαρμογών είτε στα πλαίσια μια γενικευμένης εφαρμογής από το ελληνικό εκπαιδευτικό σύστημα.

Η MacLeodB. (2005) αναφέρει πως όταν οι εκπαιδευτικοί δεν κάνουν διάκριση για τους χαρισματικούς μαθητές, παρέχοντας συγκεκριμένες ενότητες μάθησης που να ανταποκρίνονται στις ανάγκες τους, οι χαρισματικοί μαθητές βαριούνται και μερικοί από αυτούς αποτυγχάνουν παρά το υψηλό ακαδημαϊκό τους δυναμικό. Οι εκπαιδευτικοί ψάχνουν διαρκώς να βρουν εναλλακτικές στρατηγικές για τη διδασκαλία αυτών των μαθητών με ειδικές ανάγκες που αντιμετωπίζουν συχνά τον κίνδυνο της αποτυχίας. Ένας πιθανός τρόπος που έχει διερευνηθεί είναι η εκπαίδευση εξ αποστάσεως.

Στην παρούσα εργασία παρουσιάζεται μια συγκεκριμένη διδακτική πρόταση με την οποία εμπλουτίζεται το Αναλυτικό Πρόγραμμα που αφορά το μάθημα της Ιστορίας της ΣΤ΄ Δημοτικού και την ενότητα της Μικρασιατικής Εκστρατείας. Με τη συγκεκριμένη διδασκαλία που απευθύνεται σε χαρισματικούς μαθητές μελετήσαμε τα αποτελέσματα της εξ αποστάσεως εκπαίδευσης στη νοητική ανάπτυξη αυτής της μερίδας του μαθητικού πληθυσμού και την ικανοποίηση που ένιωσαν από τη χρήση της συγκεκριμένης πλατφόρμας αλλά και άλλων εργαλείων web 2.0.

 

 

 
Διαφοροποιημένες στρατηγικές για τη διδασκαλία και τη διεύθυνση της σχολικής τάξης κατάλληλες για τα ΥΨΙΜ
Authors: Μούκα Ελένη , Καλαμπαλίκη Αικατερίνη
Published: October 2016

Τα παιδιά ΥΨΙΜ(Υψηλών Ικανοτήτων Μάθησης) άρχισαν πλέον να αναγνωρίζονται ως μέρος της ελληνικής σχολικής πραγματικότητας, γεγονός που φέρνει στο τραπέζι των εκπαιδευτικών συζητήσεων ερωτήματα σχετικά με την εκπαιδευτική αντιμετώπισή τους, τόσο στο μακρο-επίπεδο της σχολικής εκπαίδευσης όσο και στο μικρο-επίπεδο της σχολικής τάξης. Η εισήγησή μας αναφέρεται στο μικρο-επίπεδο της σχολικής τάξης και έχει ως στόχο να αναδειχθούν οι διαφοροποιημένες παιδαγωγικο-διδακτικές ανάγκες των ΥΨΙΜ και η ανάγκη χρήσης διαφοροποιημένων διδακτικών στρατηγικών για την εκπαίδευσή τους. Επίσης, να αναφερθούν και να περιγραφούν αναλυτικά διδακτικές στρατηγικές που θα έχουν να κάνουν με την διδασκαλία αλλά και την διεύθυνση της σχολικής τάξης κατάλληλες για τους μαθητές ΥΨΙΜ. Τέλος, να παρουσιαστούν συγκεκριμένες διδακτικές προτάσεις εφαρμογής στην τάξη για κάθε μια στρατηγική ξεχωριστά και να περιγραφούν τα προσδοκώμενα αποτελέσματα από την χρήση των συγκεκριμένων στρατηγικών. Οι μαθητές ΥΨΙΜ, λόγω της αναπτυγμένης μαθησιακής ετοιμότητάς τους, των πολυποίκιλων και έντονων ενδιαφερόντων τους και του διαφορετικού στυλ και προφίλ μάθησης, έχουν ανάγκη εφαρμογής διαφοροποιημένων στρατηγικών για την εκπαίδευσή τους κάτι που πρέπει και να αποτελεί κεντρική επιλογή για το δάσκαλο στο πλαίσιο της συνεκπαίδευσης μαθητών με διαφορετικές εκπαιδευτικές και μαθησιακές ανάγκες και δυνατότητες.

 
Ανατομία και διαχείριση των συγκρούσεων μεταξύ των εκπαιδευτικών στη σχολική μονάδα: Θεώρηση, διερεύνηση και πρακτική
Authors: Καραγιάννη Ελένη , Ρουσσάκης Ιωάννης
Published: October 2016

Οι συγκρούσεις είναι σύμφυτες με την ανθρώπινη ύπαρξη και ενυπάρχουν σε κάθε κοινωνική δραστηριότητα. Η εκπαίδευση δεν αποτελεί εξαίρεση από αυτόν τον κανόνα αφού φέρνει στον ίδιο χώρο άτομα και ομάδες ανθρώπων με διαφορετικό υπόβαθρο, συμφέροντα και στόχους· διέπεται από θεσμικούς κανόνες· παράγει ή/και αναπαράγει σχέσεις εξουσίας και διαμεσολαβεί κοινωνικές αναπαραστάσεις. Αντικείμενο της εισήγησης είναι, πρώτον, η καταγραφή του είδους των διαπροσωπικών και ενδοομαδικών συγκρούσεων των εκπαιδευτικών της σχολικής μονάδας, δεύτερον η παράθεση ευρημάτων που προέκυψαν από την Ερμηνευτική-Φαινομενολογική Ανάλυση των αντιλήψεων των εκπαιδευτικών όπως εκφράστηκαν σε μια σειρά ερευνητικών συνεντεύξεων και, τρίτον, λαμβάνοντας υπόψη τη σύγχρονη θεωρία και πρακτική, η παρουσίαση συγκεκριμένων προτάσεων διαχείρισης συγκρούσεων που συμβαίνουν εντός της ομάδας των εκπαιδευτικών.
Η ειδική και διαπολιτισμική εκπαίδευση στο φάσμα της συμπεριληπτικής φιλοσοφίας
Authors: Κασίδης Δημήτριος , Αποστολίδου Ελισάβετ , Δουφεξή Θεοδώρα
Published: October 2016

Η παρούσα εισήγηση εστιάζει σε έναν συμπεριληπτικό τρόπο προσέγγισης της ειδικής και διαπολιτισμικής εκπαίδευσης. Στοχεύει στην παρουσίαση ενός σχολείου στο οποίο η διαφορετικότητα - είτε ως ειδική εκπαιδευτική ανάγκη, είτε ως πολιτισμική  ετερότητα - αποτελεί μέρος του συνόλου, το οποίο οφείλει να υπάρχει σε «ένα σχολείο για όλους». Στο πρώτο μέρος παρουσιάζεται η έννοια της ειδικής εκπαίδευσης μέσα από μια ιστορική αναδρομή της εκπαιδευτικής πολιτικής εστιάζοντας στους πυλώνες της ιδρυματοποίησης και ασυλοποίησης, της ομαλοποίησης και αποϊδρυματοποίησης, της ενσωμάτωσης και τέλος της συμπερίληψης. Εξετάζεται η έννοια της συμπερίληψης ως προς τη δυνατότητα πραγμάτωσής της στην ελληνική πραγματικότητα ή εάν τείνει να αποτελεί μέρος ενός ουτοπικού εκπαιδευτικού ρομαντισμού.

   Το δεύτερο μέρος της εισήγησης εστιάζει στην έννοια της διαπολιτισμικής εκπαίδευσης. Γίνεται αναφορά στα μοντέλα εκπαιδευτικής πολιτικής (Δημοκρατικό-αφομοιωτικό, Φιλελευθερο-ενταξιακό και Πλουραλιστικό-συμπεριληπτικό) και τίθεται η διαπολιτισμική εκπαίδευση στο μοντέλο το οποίο δύναται να εκπληρώσει τον εννοιολογικό και οντολογικό της προορισμό. Το τρίτο μέρος προσεγγίζει την ειδική και διαπολιτισμική εκπαίδευση στο φάσμα της συμπεριληπτικής φιλοσοφίας.

   Σκοπός της παρούσας εισήγησης είναι να τονίσει  πως οι δομές  της ειδικής και της διαπολιτισμικής εκπαίδευσης δύνανται να ενυπάρχουν στη μία δομή του γενικού σχολείου έχοντας μια  κοινή συνισταμένη, η οποία θα εδράζεται στην άρση των αποκλεισμών και της περιθωριοποίησης. Τόσο η ετερότητα που εδράζεται σε ειδικές εκπαιδευτικές ανάγκες, και όχι μόνο, όσο και η πολιτισμική ετερότητα οφείλουν να συνυπάρχουν κάτω από τη σκέπη της συμπεριληπτικής φιλοσοφίας «σε ένα σχολείο για όλους», όπου ο σκοπός του  δεν  θα εξαντλείται στη μαθησιακή επάρκεια που θα προσφέρει, αλλά και στο σμίλευμα των συνειδήσεων δημιουργώντας τις προϋποθέσεις ώστε η συμπεριληπτική ουτοπία του σήμερα να γίνει ο συμπεριληπτικός  ρεαλισμός του αύριο.
Ενιαίο Σχολείο. Μια πρόταση για τη συνεκπαίδευση
Authors: Κασσιανός Παναγιώτης
Published: October 2016

Η Παιδαγωγική της Ένταξης προβάλλεται ως το μέσον για την οικοδόμηση ενός καλύτερου και ανθρωπινότερου κόσμου και αναμφίβολα κινούμαστε προς τη σωστή κατεύθυνση αλλά προς το παρόν δεν έχει βρεθεί η ισορροπία μεταξύ των ιδεολογικών μας προθέσεων και των οργανωτικών μοντέλων και δομών που θα υποστηρίξουν και θα μεταμορφώσουν σε υλοποιήσιμες θέσεις και θεσμικές πρωτοβουλίες αυτές τις ιδέες. Το διευρυμένο φάσμα δυσκολιών μάθησης που προτείνεται από τους αξιολογικούς φορείς να ενταχθούν προς φοίτηση στη γενική εκπαίδευση δεν φαίνεται να έχει τα επιθυμητά αποτελέσματα. Η χρήση των όρων γενική και ειδική εκπαίδευση θέτει τα διαχωριστικά όρια και αποτελεί την πρώτη αιτία αποκλεισμού και διάκρισης. Προτείνεται η δημιουργία ενός ενιαίου τύπου σχολείου, στο οποίο θα φοιτούν μαθητές με ή χωρίς ειδικές εκπαιδευτικές ανάγκες που ανήκουν στα γεωγραφικά όριά του. Επίσης σε αυτά τα σχολεία θα προβλέπεται η ύπαρξη ανάλογου αριθμού οργανικών θέσεων εκπαιδευτικών με σπουδές και εμπειρία στην εκπαίδευση των μαθητών με αναπηρίας ή και ειδικές εκπαιδευτικές ανάγκες, καθώς και οι ανάλογες θέσεις Ειδικού Εκπαιδευτικού Προσωπικού, με ρόλο υποστηρικτικό και συμβουλευτικό για το σύνολο των μαθητών, των εκπαιδευτικών και των γονέων της σχολικής μονάδας.
Αισθητηριακές Δυσκολίες Μαθητών με Διαταραχή αυτιστικού φάσματος
Authors: Κατσιορίδου Κυριακή , Συριοπούλου Χριστίνα , Αγαλιώτης Ιωάννης
Published: October 2016

Τα άτομα με διαταραχή αυτιστικού φάσματος (ΔΑΦ) δεν έχουν την ικανότητα να φιλτράρουν τις αισθητηριακές πληροφορίες του περιβάλλοντος και ν’ αντιδρούν κατάλληλα (Willis, 2009). Οι αισθητηριακές διαταραχές που αντιμετωπίζουν τα άτομα αυτά αφορούν την ακουστική, οπτική, γευστική, οσφρητική, απτική λειτουργία, την κινητικότητα και τη θέση σώματος, στην πολυαισθητηριακή λειτουργία καθώς επίσης και την λειτουργία του συναισθηματικού, κοινωνικού τομέα. Ένα και το αυτό αισθητηριακό ερέθισμα μπορεί να είναι απολαυστικό για κάποια άτομα με ΔΑΦ, ενώ για άλλα μπορεί να είναι επώδυνο με αποτέλεσμα να αντιδρούν απρόβλεπτα (Faherty, 2003).

Σκοπός, της έρευνας είναι η διερεύνηση των αισθητηριακών προβλημάτων των παιδιών με ΔΑΦ στο σχολείο και στο σπίτι. Για τον σκοπό αυτό συγκεντρώθηκαν 50 ερωτηματολόγια από γονείς και 50 από εκπαιδευτικούς.

Τα αποτελέσματα φανερώνουν ότι τα παιδιά με ΔΑΦ παρουσιάζουν δυσκολίες  στην επεξεργασία περιβαλλοντικών πληροφοριών.
Συναισθήματα των φοιτητών κατά την έναρξη σπουδών και σταδιοδρομίας στις Βιοεπιστήμες: Η περίπτωση του Τμήματος Μοριακής Βιολογίας και Γενετικής του Δημοκρίτειου Πανεπιστημίου Θράκης
Authors: Κεδράκα Κατερίνα , Καλτσίδης Χρήστος , Φαλάγγα Κωνσταντίνα
Published: October 2016

Η είσοδος στην Τριτοβάθμια Εκπαίδευση συνιστά μια σημαντική μετάβαση στην πορεία ζωής των νέων ατόμων και μπορεί να προσεγγιστεί ως η πραγμάτωση της πρώτης καθοριστικής απόφασης για συνέχιση της εκπαίδευσης και αρχή στην πορεία της σταδιοδρομίας τους. Η παρούσα έρευνα εστιάζεται στα συναισθήματα των φοιτητών του Τμήματος Μοριακής Βιολογίας και Γενετικής του Δημοκριτείου  Πανεπιστημίου Θράκης κατά την έναρξη των σπουδών τους. Αντικείμενο ενδιαφέροντος αποτελούν η ποικιλία των συναισθημάτων των φοιτητών και οι παράγοντες που πιθανόν σχετίζονται με αυτήν. Η έρευνα επισκόπησης πραγματοποιήθηκε με χορήγηση ερωτηματολογίου στο σύνολο των εγγεγραμμένων πρωτοετών φοιτητών του Τμήματος για το ακαδημαϊκό έτος 2014-2015. Σύμφωνα με τα αποτελέσματα οι περισσότεροι φοιτητές βιώνουν θετικά συναισθήματα, με εξαίρεση την εμφάνιση άγχους. Τα συναισθήματα των φοιτητών φαίνεται να σχετίζονται με το φύλο, τη σειρά δήλωσης του Τμήματος στο μηχανογραφικό τους δελτίο και τη γνώμη των γονέων τους σχετικά με τις σπουδές στο συγκεκριμένο Τμήμα. Τα ευρήματα της έρευνας παρουσιάζουν θεωρητική και πρακτική σημαντικότητα για όσους ενδιαφέρονται για την διευκόλυνση των νέων ατόμων στη μετάβασή τους στην Πανεπιστημιακή Εκπαίδευση.
Μια φορά και ένα καιρό ήταν …τα χρώματα: Ένα θεατρο-παιδαγωγικό πρόγραμμα σε άτομα με νοητική υστέρηση
Authors: Κλαδάκη Μαρία , Τσιμπιδάκη Ασημίνα , Δάρρα Μαρία
Published: October 2016

Πολυάριθμες μελέτες τονίζουν πως οι ειδικές εκπαιδευτικές ανάγκες των παιδιών με νοητική υστέρηση απαιτούν εξειδικευμένες μορφές μάθησης και διδασκαλίας. Η παρούσα ερευνητική μελέτη αφορά μια έρευνα δράσης, που εφαρμόστηκε σε κέντρο ημερήσιας φροντίδας ατόμων με αναπηρίες στη πόλη της Ρόδου. Ειδικότερα, το δείγμα της έρευνας αποτέλεσαν 21  άτομα, εκ των οποίων οι  3 ήταν εκπαιδεύτριες, 9 φοιτητές/τριες του τμήματος Δημοτικής Εκπαίδευσης του Πανεπιστημίου Αιγαίου και 9 εκπαιδευόμενοι ηλικίας 10 -13 ετών (Μ.Ο.=12,5) με μέτρια νοητική υστέρηση. Η παρέμβαση περιελάμβανε αρχικά μια άτυπη αξιολόγηση των ειδικών εκπαιδευτικών αναγκών των εκπαιδευόμενων και ακολούθησε η εφαρμογή του προγράμματος με τεχνικές της δραματικής τέχνης. Οι τεχνικές που εφαρμόστηκαν πραγματεύονταν την έννοια της διαφορετικότητας μέσα από μια ιστορία που έχει σχέση με τα χρώματα στη φύση. Όπως τα χρώματα είναι διαφορετικά και συνθέτουν την ομορφιά στη φύση, έτσι και οι άνθρωποι είναι διαφορετικοί συνθέτοντας την ομορφιά του κόσμου. Η εφαρμογή του προγράμματος περιελάμβανε την συμμετοχή τόσο των φοιτητών/τριών, όσο και των εκπαιδευόμενων σε μια θεατρική παράσταση, που ανέβηκε στο Δημοτικό Θέατρο Ρόδου σημειώνοντας μεγάλη επιτυχία. Το θεατρικό έργο δημιουργήθηκε από τις εκπαιδεύτριες με τη συνδρομή των φοιτητών/τριών. Η αξιολόγηση του προγράμματος κατέδειξε σαφή βελτίωση των επικοινωνιακών δεξιοτήτων των εκπαιδευόμενων, ενώ παράλληλα τόνωσε την αυτοπεποίθηση και έδωσε νέα ώθηση στις διαπροσωπικές και κοινωνικές τους σχέσεις.
Σχέση σχολικού εκφοβισμού και μαθησιακών δυσκολιών- προτάσεις για πρόληψη και αντιμετώπιση του εκφοβισμού σε περιπτώσεις μαθητών με δυσκολίες
Authors: Κονταρή Μαρία
Published: October 2016

Ο εκφοβισμός είναι ένα φαινόμενο που έγινε γνωστό κυρίως την τελευταία δεκαετία. Χωρίς τα στοιχεία της επανάληψης, της επιθετικής συμπεριφοράς και της ανισορροπίας δυνάμεων καμιά συμπεριφορά δεν μπορεί να χαρακτηριστεί ως εκφοβισμός σωματικός ή ψυχολογικός.

Αφού οριστεί το φαινόμενο και επισημανθούν τα βασικά στοιχεία μιας τέτοιας συμπεριφοράς, εστιάζουμε σε παράγοντες που οδηγούν στην πρόκληση εκφοβισμού, σε άλλους που λειτουργούν προστατευτικά για τα θύματα και σε εκείνους που παρεμποδίζουν την κοινοποίηση τους. Διερευνάται ακόμη, το γεγονός ότι τα παιδιά με δυσκολίες μάθησης είναι πιο εύκολο να εμπλακούν  στον κύκλο του εκφοβισμού είτε ως θύτες είτε ως θύματα.

            Οι επιπτώσεις του εκφοβισμού, παρατίθενται στο δεύτερο μέρος και όπως αναφέρεται, ποικίλλουν  ανάλογα με τον ρόλο των ατόμων στον κύκλο του εκφοβισμού, με τους θύτες να παρουσιάζουν κατά την εφηβική και ενήλικη ζωή τους προβλήματα όπως παραβατικότητα και καταχρήσεις και τα θύματα προβλήματα όπως κατάθλιψη.

            Προγράμματα εκμάθησης κοινωνικής συμπεριφοράς και το συστημικό μοντέλο παρέμβασης, όπως επίσης και μέθοδοι όπως ο καθημερινός έλεγχος των συναισθημάτων, το γράμμα για το πώς αισθάνομαι, το περιοδικό της ειρήνης και το δικαστήριο ενός θύτη είναι ιδέες που μπορούν να βελτιώσουν το κλίμα σε όλες τις σχολικές τάξεις και αναλύονται στο τρίτο μέρος της παρουσίασης. Προς αυτή την κατεύθυνση κινούνται βέβαια και τα ατομικά ή ομαδικά προγράμματα συμβουλευτικής, ενώ ιδιαίτερα ελκυστικός σύμμαχος είναι τα ειδικά λογισμικά στα οποία προσομοιώνονται διαφορετικές κοινωνικές καταστάσεις.

            Η παρουσίαση κλείνει με συζήτηση κυρίως για τα σημεία που πρέπει να διερευνηθούν περαιτέρω  ειδικά σε σχέση με τα άτομα με δυσκολίες που εμπλέκονται στο συνεχές του εκφοβισμού.
Ο μαθητής με ΔΕΠ-Υ μέσα στο γενικό σχολείο. Ποιος ο ρόλος του δασκάλου και ποιες εκπαιδευτικές πρακτικές προωθούν αυτήν τη συνεκπαίδευση;
Authors: Κουντουριώτου Παναγιώτα
Published: October 2016

Τις τελευταίες δεκαετίες είναι όλο και πιο συχνή η φοίτηση στα γενικά σχολεία και τις κανονικές τάξεις, μαθητών με Διαταραχή Ελλειμματικής Προσοχής- Υπερκινητικότητα (ΔΕΠ-Υ). Οι στάσεις αλλά και οι σχετικές γνώσεις των δασκάλων, οι οποίοι καλούνται να εκπαιδεύσουν αυτούς τους μαθητές, είναι ένα σημαντικό ζήτημα που προβληματίζει τόσο την ελληνική όσο και τη διεθνή επιστημονική κοινότητα. Η παρούσα μελέτη εστιάζει στον ρόλο του δασκάλου απέναντι στον μαθητή με ΔΕΠ-Υ, ενώ συγχρόνως παραθέτει εκπαιδευτικές πρακτικές που προωθούν τη συνεκπαίδευση αυτού του μαθητή στο γενικό σχολείο. Ειδικότερα, επιχειρείται να διερευνηθούν ο βαθμός στον οποίο αισθάνεται έτοιμος ο δάσκαλος της γενικής τάξης να διδάξει μαθητές με ΔΕΠ-Υ, καθώς και ο βαθμός στον οποίο πιστεύει ότι είναι εφικτό να συνεκπαιδευτούν αυτοί οι μαθητές στη γενική τάξη του κανονικού σχολείου, ενώ τέλος αναφέρονται κάποιες από τις σημαντικότερες εκπαιδευτικές πρακτικές που προωθούν τη συνεκπαίδευση αυτής της ομάδας μαθητών. Αποτελεί τμήμα μιας ευρύτερης έρευνας, η οποία καταγράφει στάσεις δασκάλων όσον αφορά τη δυνατότητα συνεκπαίδευσης των μαθητών με ειδικές εκπαιδευτικές ανάγκες (ε.ε.α.) στο γενικό σχολείο, τους παράγοντες που την επηρεάζουν και τις εκπαιδευτικές πρακτικές που την προωθούν. Το ερωτηματολόγιο το οποίο  χρησιμοποιήθηκε στην παρούσα μελέτη είναι το My Thinking About Inclusion-MTAI (Stoiber, Gettinger & Goetz, 1998). Τα ευρήματα κατέδειξαν ανασφάλεια των δασκάλων να διδάξουν μαθητές με ΔΕΠ-Υ, αφού περίπου οι μισοί από τους ερωτηθέντες θεωρούν δύσκολη τη συνεκπαίδευση αυτών των μαθητών, ενώ παράλληλα η πλειοψηφία αυτών δηλώνει ανέτοιμη να τους διδάξει. Τέλος, γίνεται σαφές πως ενώ μεγάλη μερίδα δασκάλων τάσσονται υπέρ της συνεκπαίδευσης, η έλλειψη επιμόρφωσης και υποδομής, τους καθιστά φανερά διστακτικούς απέναντι στην εφαρμογή της.
Σχολικός Εκφοβισμός – Μαθησιακές Δυσκολίες και ο ρόλος του Σχολείου
Authors: Κουτούπη Ανθούλα , Γρηγοροπούλου Ελένη
Published: October 2016

Ο Σχολικός εκφοβισμός, γνωστός και ως θυματοποίηση ή bullying, είναι ένα φαινόμενο παιδικής και εφηβικής παραβατικότητας που απασχολεί όλο και περισσότερο το δυτικό κόσμο, ενώ έχει γίνει μέρος και της Ελληνικής πραγματικότητας. Αυτό, φανερά, επηρεάζει αλλά και επηρεάζεται από την κοινωνία.

Στην παρούσα εργασία θα διερευνηθούν τα ειδοποιά χαρακτηριστικά του εκφοβισμού, παραδοσιακού και ηλεκτρονικού (cyber-bullying ), τα οποία αποκλείουν από το χαρακτηρισμό άλλες επιθετικές συμπεριφορές, καθώς επίσης και οι τύποι των εμπλεκόμενων σε εκφοβισμό μαθητών.

Από την αναζήτηση των παραγόντων που συντελούν στην εμφάνιση του εκφοβισμού, προκύπτει η σύνδεσή του και με μαθητές που αντιμετωπίζουν μαθησιακές δυσκολίες, οι οποίοι εντάσσονται στη Γενική Εκπαίδευση και συχνά εμπλέκονται είτε ως θύτες είτε ως θύματα ψυχολογικής- λεκτικής ή/και σωματικής βίας. Η σύνδεση αυτή ενισχύεται μέσα από μελέτη περιπτώσεων.

Στο Ελληνικό Σχολείο ήδη υλοποιείται το Πρόγραμμα Σπουδών Σχολική και Κοινωνική Ζωή (2011), το οποίο σε συνδυασμό με τη συστηματική επιμόρφωση των εκπαιδευτικών θέτει ως στόχο την ενίσχυση των κοινωνικών δεξιοτήτων των μαθητών ώστε να προάγεται η συναισθηματική τους νοημοσύνη. Ο ρόλος της σχολικής κοινότητας αναδεικνύεται έτσι ζωτικής σημασίας στην πρόληψη και την αντιμετώπιση εκφοβιστικών συμπεριφορών.

Μέσα από την ανασκόπηση του φαινομένου του εκφοβισμού σε συνάρτηση με όσα αναφέρθηκαν, ανακύπτουν συμπεράσματα και προτάσεις παρέμβασης.
Η ένταξη της προσχολικής αγωγής στην υποχρεωτική εκπαίδευση και η μεταφορά αρμοδιοτήτων στην τοπική αυτοδιοίκηση
Authors: Κωνσταντίνου Παναγιώτα , Παλέτα Αικατερίνη , Σταθάκης Γεώργιος
Published: October 2016

Πληθώρα μελετών στην Ελλάδα και το εξωτερικό καταδεικνύουν την σπουδαιότητα της προσχολικής αγωγής και της ευεργετικής της δράσης σε διάφορους τομείς. Στη χώρα μας τα τελευταία χρόνια οι γονείς παιδιών προσχολικής ηλικίας και πιο συγκεκριμένα παιδιών που έχουν συμπληρώσει τα τέσσερα έτη καλούνται να επιλέξουν ή να επιλεγούν σε προγράμματα φύλαξης ή εκπαίδευσης ανάλογα με τον φορέα παροχής των παραπάνω υπηρεσιών: παιδικοί σταθμοί - νηπιαγωγεία. Τα παιδιά αυτής της ηλικίας μπορούν να φοιτήσουν στις παραπάνω δομές τις περισσότερες φορές με τυχαίο ή και κατ' ανάγκη τρόπο.

Στα πλαίσια του σχεδίου Καλλικράτης (Ν. 3852/2010) που τέθηκε σε ισχύ το 2011 και την περίοδο που η χώρα είχε μπει σε ρυθμό οικονομικής κρίσης δημιουργήθηκε μια αλυσιδωτή αντίδραση της οικονομικής επιβάρυνσης των νοικοκυριών από τη μία πλευρά και των φορέων του δημοσίου από την άλλη. Τα μεν νοικοκυριά στα πλαίσια του περιορισμού του οικογενειακού προϋπολογισμού απευθύνθηκαν σε φορείς το δημοσίου για την προσχολική αγωγή των παιδιών τους και οι δε φορείς επιβαρύνθηκαν με περισσότερες αιτήσεις, με μείωση της κρατικής επιχορήγησης και μείωση προσωπικού.

Η παραπάνω κατάσταση επιβαρύνει τους οργανισμούς τοπικής αυτοδιοίκησης και αποκλείει ομάδες παιδιών τουλάχιστον σε μία από τις δύο προσφερόμενες επιλογές, αλλά πολλές φορές και αποκλείοντας τους εντελώς.
Το άγχος της αξιολόγησης
Authors: Κωνσταντοπούλου Φωτεινή , Σκαρβελάκη Δήμητρα , Μακρυγιαννάκη Στέλλα , Στελέτου Αλεξάνδρα , Τζάμαλη Κατερίνα , Ανδρεαδάκης Νικόλαος
Published: October 2016

no abstract
Διαγνωστική αξιολόγηση μαθησιακών δυσκολιών στην ανάγνωση
Authors: Κοκκινάκη Αριάδνη
Published: October 2016

Η ανάγνωση είναι ένα σύνθετο γνωστικό έργο που συνίσταται στην επεξεργασία γραφημικών, φωνημικών και σημασιολογικών πληροφοριών. Είναι στενά συνδεδεμένη με το επίπεδο της φωνολογικής επίγνωσης του μαθητή και τη χωρητικότητα της βραχύχρονης μνήμης του. Ένας μαθητής αναμένεται ότι στο τέλος της φοίτησης της Α Δημοτικού θα μπορεί να αποκωδικοποιεί το γραπτό λόγο με ευχέρεια και ορθότητα. Ωστόσο, πολλοί μαθητές εμφανίζουν μαθησιακές δυσκολίες που εκδηλώνονται σε δυσκολίες στην ανάγνωση και τη γραφή. Ο δάσκαλος θα πρέπει να εντοπίσει την πηγή των αδυναμιών και να εκπονήσει εξατομικευμένο πρόγραμμα παρέμβασης. Παρακάτω θα αναφερθούμε στα μέσα αξιολόγησης της αναγνωστικής επίδοσης, τα οποία μπορεί να είναι άτυπα ή σταθμισμένα, όπως το « Τεστ Ανίχνευσης και Διερεύνησης  Αναγνωστικών Δυσκολιών στο Νηπιαγωγείο και Α-Β Δημοτικού», του Πανεπιστημίου Πατρών.
Σύγκριση της αναγνωστικής ικανότητας των μαθητών Δ΄, Ε΄, ΣΤ΄ τάξεων του Δημοτικού Σχολείου ανάλογα με την περιοχή φοίτησής τους
Authors: Σταύρου Ζωή
Published: October 2016

Περίληψη

Τα σχολικά προγράμματα όλων των χωρών αποδίδουν ιδιαίτερη βαρύτητα στην εκμάθηση της ανάγνωσης. Γι' αυτό πολλοί επιστημονικοί κλάδοι όπως η Παιδαγωγική, η Ψυχολογία, η Γλωσσολογία, η Ψυχογλωσσολογία κ.ά. ασχολούνται με τη μελέτη της αναγνωστικής ικανότητας. Μέσω της ανάγνωσης ο μαθητής κατακτά τις νέες γνώσεις που αφορούν σε όλα τα μαθήματα. Οι μαθητές που φοιτούν στη Δ΄, Ε΄ και ΣΤ΄ τάξη του Δημοτικού Σχολείου είναι σε μια χρονολογική ηλικία όπου έχουν κατακτήσει πλήρως τον μηχανισμό της ανάγνωσης. Η διερεύνηση αυτού του θέματος για τους μαθητές των παραπάνω τάξεων είναι σημαντική γιατί όλα τα σχολικά μαθήματα βασίζονται στην ανάγνωση και το επίπεδο κατάκτησής της αποτελεί σημαντικό προβλεπτικό παράγοντα για την επίδοση των μαθητών τόσο στις τελευταίες τάξεις του Δημοτικού Σχολείου, όπου ανήκει το δείγμα της έρευνας, όσο και για τις επόμενες σχολικές τάξεις. Όταν κάποιος μαθητής έχει χαμηλή αναγνωστική επίδοση επηρεάζεται και η συνολική του επίδοση στα σχολικά μαθήματα. Η εισήγηση αποτελεί μέρος της διπλωματικής εργασίας του μεταπτυχιακού προγράμματος στην ειδική αγωγή ένας στόχος της οποίας ήταν να συγκρίνει το επίπεδο της αναγνωστικής ικανότητας των μαθητών που φοιτούν σε σχολεία της Αττικής με αυτό των μαθητών που φοιτούν σε σχολεία της επαρχίας.